O‘zbekiston uran ishlab chiqarish bo‘yicha dunyoda beshinchi o‘rinni egalladi

Butunjahon yadro assotsiatsiyasi (WNA) ma’lumotlariga ko‘ra, 2020-yilda tabiiy uran ishlab chiqaruvchi mamlakatlar reytingida O‘zbekiston beshinchi o‘rinni egallagan. Bu haqda “Gazeta.uz” xabar qildi.

WNA 2020-yil O‘zbekistonda qazib olingan uran hajmini, 2019-yilgi ko‘rsatkich saqlanib qolgani holda 3500 tonnaga baholagan (2018-yilda 3445 tonna). Kitco nashrining yozishicha, qazib olingan uran mamlakatda qayta ishlanmaydi va to‘liq hajmda boshqa mamlakatlarga eksport qilinadi.
2020-yilda ishlab chiqarilgan jami uranning eng katta ulushi (dunyo bo‘yicha yalpi taklifning 41 foizi) Qozog‘iston hissasiga to‘g‘ri kelgan — 19,5 ming tonna. Keyingi o‘rinlarni Avstraliya (6,2 ming tonna), Namibiya (5,4 ming tonna) va Kanada (3,9 ming tonna) band etgan.
WNA ma’lumotlariga ko‘ra, 2020-yilda dunyo miqyosida uran ishlab chiqarish hajmi 2019-yilga (54,7 ming tonna) nisbatan sezilarli darajada 13 foizga qisqarib 47,7 ming tonnani tashkil etgan. Bu — so‘nggi bir necha o‘n yillikdagi uran ishlab chiqarishning eng past darajasi. Kitco nashri buni COVID-19 inqirozi sharoitida konlarning butunlay yopilishi va vaqtincha to‘xtatib turilishi bilan izohlagan.
WNA ma’lum qilishicha, 2020-yilda ishlab chiqarilgan uran global miqyosdagi talabning bor-yo‘g‘i 74 foiz qismini qoplagan.
Dunyo bo‘ylab tabiiy uran zaxiralari 6,14 million tonna hajmida baholanadi. Shundan 28 foiz qismi Avstraliya, 15 foiz qismi — Qozog‘iston va 9 foiz qismi Kanada hissasiga to‘g‘ri keladi. Keyingi o‘rinlarda Rossiya hamda Namibiya, uran zaxiralarining mos ravishda 8 foiz va 7 foiz qismiga egalik qiladi. O‘zbekiston 132 ming tonnalik (dunyo zaxirasining 2 foiz qismi) zaxiralari bilan dunyo bo‘yicha 11-o‘rinda turadi.